Et eksploderet dæk er grunden til, at en lastbil i øjeblikket har lukket motorvej E45 mellem afkørsel 34, Hobro Nord, og afkørsel 33, Haverslev. Lastbilen holder nu cirka 500 meter fra afkørslen ved Hobro Nord. Da dækket sprang i luften begyndte lastbilen at glide på tværs af vejen, mens den ramte ind i autoværnet og rev det op på en strækning over 100 meter. Lastbilen holder nu på tværs af motorvejen, og alle fire spor er derfor spærret af. Samtidig ligger der en stor mængde dieselolie spredt ud på motorvejen. Politiet er i øjeblikket på stedet, hvor de sørger for at lede bilister af motorvejen ved afkørslerne nord og syd for færdselsuheldet. Det oplyser vagtchef ved Nordjyllands Politi, Per Vogn Nielsen. TV2/Nord erfarer, at der allerede er flere kilometers kø på motorvejen.

Referat:
En havareret lastbil spærrer i øjeblikket motorvej E45 i begge retninger mellem Hobro Nord og Haverslev.